โพสต์กำไรพุ่ง54% ‘โฆษณา’เพิ่มทุกสื่อ
โพสต์ พับลิชชิง กำไรทะยาน 54% รายได้เพิ่มแซงหน้ารายจ่าย คืนหนี้ธนาคาร สรุปแผนทำทีวีดาวเทียมช่องข่าว 24 ชม.แล้ว
10 ส.ค. 2554

โพสต์ พับลิชชิง กำไรทะยาน 54% รายได้เพิ่มแซงหน้ารายจ่าย คืนหนี้ธนาคาร สรุปแผนทำทีวีดาวเทียมช่องข่าว 24 ชม.แล้ว
บริษัท โพสต์ พับลิชชิง (POST) เปิดเผยผลงานในช่วง 3 เดือนแรกปีนี้มีกำไรสุทธิ 16.41 ล้านบาท หรือเท่ากับ 0.03 บาท เติบโตถึง 54.08% เทียบกับช่วงเดียวกันปีก่อนกำไรสุทธิ 10.65 ล้านบาท หรือ 0.02 บาทต่อหุ้น 
นายภัค เพ่งศรี ประธานเจ้าหน้าที่ฝ่ายการเงินและเลขานุการบริษัทโพสต์ พับลิชชิง กล่าวว่า กำไรที่เพิ่มขึ้นมากมาจากรายได้จากการขายและบริการเติบโต 12% จาก 402 ล้านบาท เป็น 450 ล้านบาท 
ขณะที่ต้นทุนขายและบริการเพิ่มขึ้น 11.5% เป็น 311 ล้านบาท ส่วนค่าใช้จ่ายในการขายและบริหารเพิ่มขึ้น 10.8% เป็น 118 ล้านบาท 
รายได้ที่ดีขึ้นตามการฟื้นตัวของการใช้จ่ายงบโฆษณาโดยเฉพาะในธุรกิจอสังหาริมทรัพย์ ยานยนต์ การเงิน และภาครัฐบาล ทำให้รายได้โฆษณา ทั้งสื่อสิ่งพิมพ์และอื่นๆ เพิ่มสูงขึ้น 
สำหรับเงินสดที่ได้มาจากการดำเนินงาน บริษัทได้นำไปจ่ายคืนเงินกู้ที่ยืมมาจากธนาคาร และลงทุนในการพัฒนาระบบสารสนเทศและปรับปรุงกระบวนการทำงาน
ด้านการเปลี่ยนแปลงมาตรฐานการบัญชีในเรื่องการรับรู้ผลประโยชน์ที่่ให้กับพนักงานนั้นในไตรมาสนี้ มีจำนวน 71.1 ล้านบาท จากเดิมจะบันทึกเป็นค่าใช้จ่ายเมื่อเกิดรายการเท่านั้น
นายศุภกรณ์ เวชชาชีวะ ประธานเจ้าหน้าที่ฝ่ายปฏิบัติการ บริษัท โพสต์ พับลิชชิง กล่าวว่า กำไรที่เพิ่มขึ้นมาก เนื่องจากมีรายได้จากส่วนทีวีประมาณ 30 ล้านบาทต่อไตรมาส จากปีก่อนไม่มีรายได้จากส่วนนี้ นอกจากนั้นนิตยสารแอลและคลีโอ ก็มีกำไรที่ดีขึ้นด้วย
การขยายธุรกิจนั้น นายศุภกรณ์ กล่าวว่า ขณะนี้บริษัทได้สรุปแผนการทำทีวีดาวเทียมช่องข่าว 24 ชั่วโมงแล้ว